Vedlegg til samarbeidsavtale om Ressursvenn: Informasjonsskriv

Dette er et informasjonsskriv til samarbeidsinstanser som ønsker å benytte seg av Ressursvenn som et tilbud til voldsutsatte som skal etablere seg på nytt etter brudd med voldsutøver.

**Om Norske Kvinners Sanitetsforening**

Norske Kvinners Sanitetsforening (heretter N.K.S.) er en landsdekkende organisasjon som er forankret i nærmiljøet gjennom lokalforeninger. N.K.S. har som formål og bidra til et trygt og inkluderende samfunn ved å aktivisere medlemmene til frivillig innsats innenfor helse- og sosialområdet, med et spesielt fokus på kvinner. Organisasjonen er partipolitisk uavhengig og livssynsnøytral.

**Om Ressursvenn**

Ressursvenn er et gratis lavterskeltilbud til voldsutsatte som skal etablere seg på egen hånd etter brudd med voldsutøver.

Aktiviteten kobler en voldsutsatt med en frivillig Ressursvenn, og de møtes 2-4 ganger i måneden over en periode på 9-12 måneder. Møtene i koblingen skal være uformelle og ikke innebære noen økonomiske utgifter for partene. Aktiviteten skal basere seg på den voldsutsattes behov, som for eksempel kan være å utforske tilbud i nærområdet, ta en kopp kaffe, gå tur, oppsøke lokale arenaer for å utvide sosialt nettverk eller hjelp med praktiske oppgaver.

En Ressursvenn skal ikke benyttes som et tilbud istedenfor det som anses som det offentliges ansvar, men kan være en støttespiller og et medmenneske.

Frivillig og deltaker skal så godt det er mulig kobles ut fra felles interesser og alder. Det skal tas hensyn til eventuelle ønsker som kommer frem i kartlegging i forkant av en kobling. Koblingen kan avsluttes dersom en av partene ønsker det, og man kan sammen vurdere om man skal tilby en ny Ressursvenn.

**Nasjonal koordinator**

Nasjonal koordinator ved N.K.S. leder prosjektet og har ansvar for opplæringen av gruppeledere og frivillige, for oppfølging av gruppeledere, og for å veilede og støtte ved behov. Koordinator har også ansvar for drift og utvikling av aktiviteten på nasjonalt nivå.

**Lokal gruppeleder**

Lokal gruppeleder har ansvar for å kartlegge frivillige og å sørge for egnethet, for å koble sammen deltaker og frivillig, og for å følge opp koblingen i perioden den er aktiv. Gruppeleder skal være tilgjengelig ved behov for drøfting av situasjoner frivillige og deltakere står i. Gruppeleder har ansvar for å kontakte nasjonale koordinatorer ved behov. Alle gruppeledere leverer politiattest, signerer etikk- og taushetserklæring og får opplæring i blant annet taushetsplikt, meldeplikt til barnevern eller politi, ivaretakelse av frivillige og voldstematikk. Gruppeleder har også ansvar for å holde kontakt med samarbeidende instans.

**Frivillige**

Frivillige ressursvenner er over 23 år, leverer politiattest i henhold til krisesenterlova §7, og signerer kontrakt og etikk- og taushetserklæring. Som en del av vår obligatoriske opplæring får frivillige kjennskap til vold, traumereksjoner, voldssirkelen, barn utsatt for vold, trussel- og beskyttelsesfaktorer, avvergeplikt og grunnlag for å melde bekymring til barnevern, rammer for frivilligrollen, hvordan være en god støttespiller for voldsutsatte, grensesetting og annen relevant tematikk. Frivillige forplikter seg til å være Ressursvenn i kobling for en periode mellom 9-12 måneder. Alle frivillige får tilbud om deltakelse på nasjonale samlinger for Ressursvenn når det er midler til det, og digitale kompetansehevende tiltak, samt erfaringsutveksling.

**Samarbeidsinstans**

Den samarbeidende instansen vurderer hvem av deres kontakter som kan ha nytte av et tilbud om Ressursvenn og informerer vedkommende om aktiviteten. Dersom vedkommende ønsker å bli koblet til en Ressursvenn kan samarbeidsinstans henvende seg til gruppeleder for å formidle interessen og sette vedkommende i kontakt med gruppeleder. Det er hensiktsmessig at samarbeidspartner har en hovedkontakt for Ressursvenn som gruppeleder kan henvende seg til for dialog om nye koblinger. Av hensyn til våre frivillige har N.K.S. tillit til at samarbeidspartner, ut fra deres kjennskap på tidspunktet kontakten opprettes, vurderer hvorvidt sikkerhetssituasjonen til den voldsutsatte tilsier at det er forsvarlig å sette vedkommende i kontakt med en frivillig Ressursvenn. Dette bidrar til ivaretakelse av den frivillige og forhindrer uønskede situasjoner for begge i koblingen.

**Tilgjengelig materiell og aktiviteter**

N.K.S. har brosjyrer rettet mot voldsutsatte på flere språk som kan benyttes til å informere om tilbudet hos samarbeidspartner. Vi er i en kontinuerlig prosess med utvikling av nytt materiell. Gi gjerne tilbakemelding dersom noe mangler.

Lokale sanitetsforeninger har ofte lokale aktiviteter som kan være et aktuelt treffpunkt for samarbeidspartners brukergruppe. Forhør dere gjerne med gruppeleder om tilbud tilknyttet deres lokalforening.

**Kontaktinformasjon**

Nasjonal koordinator

Eli Beenfeldt tlf.: 93 88 00 65 e-post: eli.beenfeldt@sanitetskvinnene.no vold@sanitetskvinnene.no

Nettside: <https://sanitetskvinnene.no/bli-ressursvenn>

Nasjonal koordinator er tilgjengelig for kontakt, se nettside for oppdatert kontaktinformasjon.

Gruppeleder for X Sanitetsforening

Navn:

Telefon:

E-post: